കാട്ടാക്കടയിലെ ഗതാഗതക്കുരുക്ക് പരിഹരിക്കാന് നടപടികളാകുന്നു കാട്ടാക്കട : കാട്ടാക്കടയിലെ ഗതാഗതക്കുരുക്ക് പരിഹരിക്കാനുള്ള നടപടികളുമായി അധികൃതര്.സിഗ്നല് വിളക്കുകള് കാര്യക്ഷമമാക്കുന്നത് വിലയിരുത്താന് ഉദ്യോഗസ്ഥരെത്തി. നിലവിലുള്ള സിഗ്നല് വിളക്കുകളുടെ പ്രവര്ത്തനം വാഹനഗതാഗതം അവതാളത്തിലാക്കുന്നുവെന്ന പരാതിയെത്തുടര്ന്നായിരുന്നു സന്ദര്ശനം. കാട്ടാക്കട ജംഗ്ഷന്, തിരുവനന്തപുരം നെയ്യാറ്റിന്കര റോഡ് ചേരുന്ന ചപ്പാത്തു ,പൂവച്ചല് ജംഗ്ഷന് എന്നിവിടങ്ങളില് സംഘം സന്ദര്ശനം നടത്തി . വിളക്കുകള് തെളിയുമ്ബോള് വാഹനങ്ങള് നിര്ത്തേണ്ട സ്ഥലങ്ങള് അടയാളപ്പെടുത്താത്തതും നിയന്ത്രിക്കാന് ആവശ്യത്തിന് ഉദ്യോഗസ്ഥര് ഇല്ലാത്തതും കുഴപ്പങ്ങള്ക്കു കാരണമായി കണ്ടെത്തി. സീബ്രാ ലൈനുകള് ഉള്പ്പെടെയുള്ളവ രേഖപ്പെടുത്താന് പൊതുമരാമത്ത് വകുപ്പിന് കത്തുനല്കും. കൂടുതല് സംവിധാനങ്ങള് ഏര്പ്പെടുത്തുന്നത് ജനപ്രതിനിധികള്, ഉദ്യോഗസ്ഥര് എന്നിവരുടെ യോഗം ചേര്ന്നാകും തീരുമാനിക്കുക. ട്രാഫിക് ഐജി ലക്ഷ്മണ്, റൂറല് പോലീസ് അഡീഷണല് എസ്പി ഇ.എസ്.ബിജുമോന്, കെല്ട്രോണ് ഉദ്യോഗസ്ഥര് തുടങ്ങിയവരുടെ സംഘമാണ് കഴിഞ്ഞ ദിവസം കാട്ടാക്കടയിലെത്തി പരിശോധന നടത്തിയത്.